الإدعاء
- الرئيس عبد الفتاح السيسي اتكلم خلال جلسة بمنتدى شباب العالم، المنعقد حاليًا في شرم الشيخ، عن اللاجئين الموجودين في مصر، وقال: "يعني إنتم قاعدين تتكلموا على إن في لاجئين موجودين في مصر من.. مش عاوز أقول اسم دول عشان الناس اللي موجودة إحنا مبنقولش عليهم لاجئين، إحنا بنقول عليهم ضيوف في مصر.. طب هما 5 ولا 6، أيًا ما كان عددهم، إحنا كنا بنقول دايمًا قعدنا نتكلم على إن هما 5 مليون والسفيرة نائلة بتقولنا النهارده إن من واقع الأرقام المتاحة 6 مليون".
– الرقم ده غير دقيق. وفق أحدث إحصاء لمفوضية الأمم المتحدة لشؤون اللاجئين، تستضيف مصر 249.709 ألف لاجئ وطالب لجوء مسجل من 57 جنسية مختلفة، حتي شهر أغسطس ٢٠١٩، مش 5 أو 6 مليون لاجئ.✅✅
– المفوض السامي للأمم المتحدة لشؤون اللاجئين فيليبو غراندي، قال في يناير اللي فات، إن “هناك 250 ألف لاجئ مسجلين رسميًا لدى مكتب المفوضية في مصر للحصول على مساعدات، بينما تشير تقديرات السلطات المصرية إلى استضافتها نحو 5 ملايين لاجئ على أراضيها، والذي ربما يرجع إلى تضمين كل السودانيين والليبيين والأفارقة، وغيرهم من الجنسيات الموجودة على الأراضي المصرية، ويتوقف على تعريف كل طرف للاجئين”.✅✅
– تعريف اللاجئ بحسب الاتفاقية الخاصة بوضع اللاجئين، اللي مصر موقعة عليها، هو شخص يوجد خارج بلد جنسيته أو بلد إقامته المعتادة، بسبب خوف له ما يبرره من التعرض للاضطهاد بسبب العنصر، أو الدين، أو القومية، أو الانتماء إلى طائفة اجتماعية معينة، أو إلى رأي سياسي، ولا يستطيع بسبب ذلك الخوف أو لا يريد أن يستظل / تستظل بحماية ذلك البلد أو العودة إليه خشية التعرض للاضطهاد. ووفق المفهوم ده مفوضية اللاجئين بتقول إن مسجل عندها في مصر 249 ألف لاجئ وطالب لجوء تقريبًا، وده مختلف عن تعريف المهاجر اللي الأمم المتحدة بتعرفه على أنه “شخص أقام في دولة أجنبية لأكثر من سنة بغض النظر عن الأسباب سواء كانت طوعية أو قهرية وبغض النظر عن الوسيلة المستخدمة للهجرة سواء كانت نظامية أو غير نظامية”.